
Megvalósítható-e a Paksi Atomerőmű bővítése?

A fosszilis energiahordozók véges rendelkezésre állása, környezetszennyező hatása, és a felhasználásuk során megkérdőjelezhető ellátásbiztonság problémája mind olyan faktorok, melyek szükségessé teszik az alternatív energiaforrások felhasználását.
A megújuló energiaforrások – bár környezetre gyakorolt hatásuk a többihez képest elenyésző – szezonalitásuk és az energiatárolás feltételeinek hiánya miatt nem nyújtanak biztos energiaellátási lehetőséget a kumulált fogyasztói villamosenergia-igény kielégítésére. A fúziós energia, mint leghatékonyabb energiaforrás még várat magára. Az elmúlt évtizedekben megerősített és optimalizált biztonsági feltételekkel történő nukleáris energiatermelés az egyetlen olyan lehetőség, amely a technológiák fejlődésével, környezetre gyakorolt hatásának minimalizálásával, az éves üzemeltetési költség alacsony szintjével és az ellátásbiztonság maximális garantálásával kielégítheti a növekvő tendenciát mutató fogyasztói szükségleteket.
A 2011 márciusi fukushimai atomerőmű baleset sokként érte a világot. Némely ország, mint Németország, Svájc, Olaszország, illetve Japán arra az elhatározásra jutottak, hogy lemondanak az atomenergia felhasználásáról. Vajon a magyar atomerőműre milyen sors vár a jövőben?
A magyar nukleáris ipart jelenleg a balesetet követő Uniós megállapodás keretein belül létrejött közös együttműködés, a Célzott Biztonsági Felülvizsgálat, illetve a Paksi Atomerőmű üzemidő hosszabbítása és a bővítése foglalkoztatja. Dolgozatomban ismertetem az üzemidő hosszabbítás, illetve a bővítés követelményeit, kilátásait, gazdasági, társadalmi illetve környezetvédelmi hatásait.
A fenntartható energiapolitika közös érdekünk, vajon a Paksi Atomerőmű bővítése-e a helyes út Magyarország számára?



